**Predkladacia správa**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa čl. 31 Legislatívnych pravidiel vlády Slovenskej republiky predkladá Ministerstvo financií Slovenskej republiky na rokovanie Legislatívnej rady vlády SR návrh poslanca Národnej rady Slovenskej republiky Martina Čepčeka na vydanie zákona, ktorým sa mení a dopĺňa zákon č.   595/2003 Z. z. o dani z príjmov v znení neskorších predpisov (tlač 1095).

**Všeobecne**

Pán poslanec Národnej rady Slovenskej republiky  predložil na rokovanie Národnej rady Slovenskej republiky návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov.

Cieľom návrhu zákona je zavedenie rovnakého režimu zdaňovania výhier plynúcich z lotérii a iných podobných hier prevádzkovaných na základe povolenia vydaného podľa zákona č.   30/2019 Z. z. o hazardných hrách a o zmene a doplnení niektorých zákonov v znení neskorších predpisov a obdobných výhier zo zahraničia ako platí pre výhry z verejných súťaží, výhier z reklamných súťaží alebo žrebovaní alebo cien zo športových súťaží. Na základe uvedeného by tak výhry z lotérii a iných podobných hier prevádzkovaných na základe povolenia podľa zákona o hazardných hrách boli oslobodené iba v hodnote neprevyšujúcej 350 eur.

**Vyhodnotenie pripomienkového konania**

Návrh poslanca Národnej rady SR na vydanie zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov bol na základe listu podpredsedu vlády SR p. Štefana Holého predložený v súlade s legislatívnymi pravidlami vlády SR na medzirezortné pripomienkové konanie v lehote od 25. 10. 2022 do 08. 11. 2022. V rámci medzirezortného pripomienkového konania boli predložené 3 obyčajné pripomienky.

**Stanovisko**

Ministerstvo financií Slovenskej republiky k predloženému poslaneckému návrhu zákona uvádza:

Zmenu spôsobu daňového náhľadu na príjmy plynúce z výhier z lotérii a iných podobných hier prevádzkovaných na základe povolenia vydaného podľa zákona o hazardných hrách (ďalej len „výhry z hazardných hier“) je potrebné posúdiť nielen z pohľadu zákona č. 595/2003 Z. z. o dani z príjmov v znení neskorších predpisov (ďalej len „zákon o dani z príjmov“), ale aj v kontexte celkovej legislatívy týkajúcej sa lotérii a iných podobných hier, a to nielen z pohľadu hráčov, ale aj z pohľadu prevádzkovateľov týchto lotérii a iných podobných hier.

Zrušenie oslobodenia príjmov z hazardných hier ovplyvní mieru zapojenia hráčov, čo však dopadne aj na celkový segment hazardných hier. Výsledkom tohto opatrenia by bolo dodatočné zdanenie vo výške 19 %, čo znižuje potenciál hrania, avšak zvyšuje riziko odlivu hráčov do zahraničia, pričom existuje značné riziko, že nemusí dôjsť k zmene miery zapojenia týchto hráčov v oblasti hazardných hier. Dôsledkom zavedenia zdanenia výhry z hazardných hier by tak bolo zvýšenie podielu hrania v zahraničí alebo u subjektov, ktorí nie sú držiteľmi príslušných licencií v zmysle zákona o hazardných hrách, kam by patologickí hráči prešli s cieľom zvýšiť svoju návratnosť bez vplyvu na ich správanie a bez platenia dane z príjmov.

Zavedením zdanenia príjmov plynúcich z hazardných hier podľa predloženého poslaneckého návrhu by tieto príjmy plynúce z územia Slovenskej republiky podliehali zdaneniu daňou vyberanou zrážkou podľa zákona o dani z príjmov. V súvislosti so zavedením zdanenia príjmov plynúcich z hazardných hier je potrebné upozorniť aj na problémy s určením platiteľa dane z príjmov pri aplikácii dane vyberanej zrážkou pri príjmoch plynúcich zo zdrojov na území Slovenskej republiky, napríklad pri hazardných hrách na výherných prístrojoch.

Navrhovaný dátum účinnosti novely zákona dňom vyhlásenia nezohľadňuje technickú realizovateľnosť a čas potrebný na nasadenie, testovanie a informovanie hráčov. Zároveň pri určitých typoch hier si môže zavedenie automatizovaného zrážania dane z výhry alebo z vkladu vyžiadať pomerne veľké investície prevádzkovateľov do zavedenia tejto automatizácie zrážania dane vrátane nákladov na zmenu technickej podpory (napríklad zmena terminálov, zmena vyhodnocovania stávok).

Znížením množstva potenciálneho hrania dochádza aj k zmene výnosov na úrovni prevádzkovateľa hazardných hier a tým aj príjmov štátneho rozpočtu, a to tak vo forme daní prevádzkovateľa hazardných hier, ako aj povinného odvodu z výťažku do štátneho rozpočtu.

Okrem vyššie uvedeného Ministerstvo financií Slovenskej republiky uplatňuje nasledovnú technicko-legislatívnu pripomienku:

* v článku I slová „V § 9 v odseku 2, písm. l) znenie:“ nahradiť slovami „V § 9 ods. 3 písmeno l) znie:“

TIPOS, národná lotériová spoločnosť, a.s. Bratislava, k predloženému návrhu vyjadrila nesúhlasné stanovisko.

**Záver**

Na základe vyššie uvedeného Ministerstvo financií Slovenskej republiky, odporúča vláde Slovenskej republiky vysloviť **nesúhlas** s predloženým návrhom poslanca Národnej rady Národnej rady Slovenskej republiky Martina Čepčeka na vydanie zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov (tlač 1095).